
	                          ROZDEĽOVNÍK

	

	Váš list číslo/zo dňa
	Evidenčné číslo
	Vybavuje
	Dátum

	
	67613/9498/10302/2026
	Ing. Pivoň 
	5. 8. 2026





Vysvetlenie informácií II.


Názov zákazky: 

„Nákup asistenčných vozidiel - diaľničná patrola“

Oznámenie o vyhlásení verejného obstarávania bolo uverejnené v Úradnom vestníku Európskej únie série S pod číslom 129/2026 dňa 08.07.2026 pod označením 468984-2026 a vo Vestníku verejného obstarávania č. 136/2026 Úradu pre verejné obstarávanie dňa 09.07.2026 pod označením 9604-MST.

Verejný obstarávateľ Vám podľa § 48 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „ZVO“) poskytuje na základe otázok záujemcov nasledovné informácie: 
(Pozn.: Verejný obstarávateľ obsahovo ani významovo neupravoval otázku záujemcu.)

Otázka č. 1: 
[bookmark: _GoBack]Vážený verejný obstarávateľ, dovoľujeme si požiadať o prehodnotenie technickej požiadavky uvedenej v bodoch 1.1.1.5.1 a 1.1.1.10 súťažných podkladov, ktorá stanovuje spôsob ovládania výklopného LED panela prostredníctvom komerčného tabletu s presne definovanými hardvérovými parametrami.
Podľa bodu 1.1.1.5.1 verejný obstarávateľ výslovne uvádza, že nepožaduje otvorenie systému pre vstup tretích strán. Napriek tomu je v bode 1.1.1.10 požadované zariadenie s operačným systémom Android a parametrami typickými pre univerzálny komerčný tablet alebo mobilný terminál, vrátane:
8 GB RAM,
128 GB internej pamäte,
8-jadrového procesora,
zadného fotoaparátu,
GPS,
GLONASS,
NFC,
WWAN (4G),
WiFi,
technológie snímania čiarových kódov,
vysokoodolného priemyselného vyhotovenia.
Máme za to, že uvedené technické požiadavky nemajú žiadnu vecnú ani technickú súvislosť s funkciou ovládania výklopného LED panela, ktorého úlohou je iba:
vyklopenie a sklopenie LED panela,
výber preddefinovaných dopravných značiek,
výber preddefinovaných textových správ,
aktivácia výstražných funkcií.
Na zabezpečenie uvedených funkcií je plne postačujúci uzavretý priemyselný ovládací panel alebo špecializovaný riadiaci terminál dodávaný výrobcom LED panela. Takéto riešenia sú dlhodobo používané vo vozidlách diaľničnej údržby, hasičských, policajných a záchranných vozidlách v celej Európe.
Požiadavka na komerčný Android tablet s uvedenými parametrami zároveň:
neprimerane zužuje okruh hospodárskych subjektov, vylučuje výrobcov, ktorí používajú certifikované uzavreté riadiace jednotky, zvýhodňuje iba úzky okruh výrobcov využívajúcich Android zariadenia, nie je objektívne odôvodnená funkčnými požiadavkami zákazky.
Osobitne považujeme za neodôvodnené požiadavky na: fotoaparát, GPS a GLONASS, mobilné dátové pripojenie, NFC, čítačku čiarových kódov, možnosť inštalácie softvéru tretích strán, keďže tieto funkcie nijako nesúvisia s ovládaním LED zobrazovacieho panela.
Podľa § 42 zákona č. 343/2015 Z. z. musí verejný obstarávateľ určiť technické požiadavky tak, aby neobmedzovali hospodársku súťaž viac, ako je nevyhnutné na dosiahnutie účelu obstarávania.
Domnievame sa, že v tomto prípade nie je preukázaná objektívna potreba požadovať práve komerčný tablet s uvedenými parametrami, keďže rovnakú funkcionalitu poskytujú aj certifikované priemyselné ovládacie panely dodávané priamo výrobcami LED zobrazovacích systémov.
Preto navrhujeme upraviť predmetnú požiadavku napríklad nasledovne:
Ovládanie LED panela musí byť zabezpečené prostredníctvom ovládacieho panela, dotykového terminálu alebo iného zariadenia dodávaného výrobcom systému, ktoré umožní bezpečné ovládanie všetkých požadovaných funkcií LED panela z miesta vodiča. Verejný obstarávateľ nebude vyžadovať konkrétny typ operačného systému ani hardvérové parametre zariadenia, pokiaľ budú splnené všetky požadované funkcie systému.
Takto formulovaná požiadavka zabezpečí rovnakú funkcionalitu pri zachovaní hospodárskej súťaže a umožní účasť všetkým výrobcom schopným splniť požadované technické vlastnosti systému.
Zároveň si dovoľujeme požiadať verejného obstarávateľa o primerané predĺženie lehoty na predkladanie ponúk.
Dôvodom tejto žiadosti je predovšetkým potreba vyjasnenia vyššie uvedenej technickej požiadavky, ktorá môže mať zásadný vplyv na technické riešenie ponuky jednotlivých hospodárskych subjektov. V prípade úpravy súťažných podkladov bude nevyhnutné opätovne preveriť technické možnosti navrhovaného riešenia, komunikovať s výrobcami jednotlivých systémov a vykonať potrebné technické a cenové úpravy pripravovaných ponúk.
Zároveň poukazujeme na skutočnosť, že predmet zákazky predstavuje technicky náročnú prestavbu špeciálneho vozidla, ktorej príprava si vyžaduje koordináciu viacerých špecializovaných dodávateľov technológií a výrobcov komponentov. Nejde preto o štandardnú dodávku tovaru, ale o komplexné technické riešenie, ktorého spracovanie vyžaduje primeraný čas.
V súčasnom období čerpania letných dovoleniek je komunikácia s výrobcami a zahraničnými dodávateľmi výrazne obmedzená, čo objektívne predlžuje čas potrebný na získanie technických podkladov, cenových ponúk a záväzných stanovísk potrebných na vypracovanie kvalifikovanej ponuky.
Sme preto presvedčení, že primerané predĺženie lehoty na predkladanie ponúk prispeje k zachovaniu transparentnosti, rovnakého zaobchádzania a hospodárskej súťaže, pričom umožní účasť širšiemu okruhu hospodárskych subjektov a povedie k predloženiu kvalitnejších a ekonomicky výhodnejších ponúk.
Z uvedených dôvodov si Vás dovoľujeme požiadať o primerané predĺženie lehoty na predkladanie ponúk.

Odpoveď verejného obstarávateľa: 
Verejný obstarávateľ v opisnom formulári neeviduje body 1.1.1.5.1 a 1.1.1.10 avšak má zato, že uchádzač poukazuje na body 1.5.3.5.1. a 1.5.3.10. Verejný obstarávateľ v bode 1.5.3.5.1. požaduje doplnenie ovládania zdvíhacieho panela pomocou dotykového displeja vo forme napr. tabletu, pričom toto zariadenie musí umožniť ovládanie panelu a volenia zobrazovaných znakov a zároveň takéto zariadenie nemusí umožňovať vstup tretích strán. V rovnakom bode verejný obstarávateľ však uvádza, že ak dodaný systém (zdvíhací LED panel a ovládací displej) je vybavený ovládacím displejom, ktorý umožňuje vstup tretích strán, tak len v takom prípade verejný obstarávateľ definoval minimálne požiadavky na také diaľkové ovládanie, ktoré sú definované v bode 1.5.3.10. a v nasledujúcich podbodoch 1.5.3.10.x. To znamená, že ak uchádzač dodá ovládací systém, ktorý neumožňuje vstup tretích strán, tak uchádzač môže dodať akýkoľvek priemyselný dotykový ovládač dodávaný so zdvíhacím LED panelom. V prípade, že uchádzač nedisponuje priemyselným ovládačom dodaným so zdvíhacím LED panelom a bude musieť dodať iný dotykový ovládač, ktorý umožní vstup tretích strán, v takom prípade taký dotykový ovládač musí spĺňať minimálne technické požiadavky definované v bode 1.5.3.10. a v nasledujúcich podbodoch 1.5.3.10.x. Na základe vyššie spomenutého verejný obstarávateľ určil technické požiadavky tak, že neobmedzujú hospodársku súťaž viac, ako je nevyhnutné na dosiahnutie účelu obstarávania podľa § 42 zákona č. 343/2015 Z. z. Verejný obstarávateľ predlžuje lehotu na predkladanie ponúk o 14 dní. T.j. nová lehota na predkladanie ponúk je stanovená na 25.08.2026.

Otázka č. 2: 
V bode 1.5.3.5.1. je uvedené: Ovládanie riešené ovládacím panelom, resp. dotykovým displejom napr. vo forme tabletu, v ktorom okrem aktivácie vyklápania alebo sklápania svetelnej rampy s LED panelom bude možné ovládanie predvolených dopravných značiek uvedených v bode 3.5.3.7. a zobrazovacích symbolov v bode 3.5.3.8. Do uvedeného ovládania verejný obstarávateľ nepožaduje otvorenie systému pre vstup tretích strán, avšak ak by navrhované procesné riešenie ovládania svetelnej rampy s LED panelom umožňoval aj inštaláciu aplikácií tretích strán, verejný obstarávateľ požaduje technické parametre zariadenia na ovládanie LED panelu uvedené v bode 3.5.3.10 Uvedené riešenie musí zabezpečiť funkčnosť celého systému. 
Jedná sa v tomto bode o zrejmú chybu v písaní, kde uvedené body 3.5.3.7.; 3.5.3.8.; 3.5.3.10. mali byť správne uvedené ako 1.5.3.7.; 1.5.3.8.; 1.5.3.10.?

Odpoveď verejného obstarávateľa: 
Verejný obstarávateľ potvrdzuje, že sa jedná o chybu v písaní, kde body 3.5.3.7.; 3.5.3.8. a 3.5.3.10. mali byť správne uvedené ako 1.5.3.7.; 1.5.3.8. a 1.5.3.10 

Otázka č. 3: 
V bode 1.6.1.1. je uvedené: Doplnenie okopových líšt na prahoch dverí – po úprave podlahy skriňového priestoru vodovzdornou protišmykovou preglejkou sa požaduje dodatočná úprava prahov bočných výsuvných dverí a zadných krídlových dverí ochrannými okopovými prahovými lištami z kovového antikorózneho materiálu z dôvodu dosiahnutia vyššej životnosti pri častom nastupovaní a vystupovaní posádky. Je týmto požadované, aby podlahová preglejka mala pri zadných a bočných dverách ochranu hrany zapustenou kovovou lištou (napr. hliníkovou) proti poškodeniu tejto podlahovej preglejky pri častom nastupovaní / vystupovaní?

Odpoveď verejného obstarávateľa: 
Verejný obstarávateľ požaduje, aby podlahová preglejka mala pri zadných a bočných dverách ochranu hrany zapustenou lištou proti poškodeniu preglejky pri častom nastupovaní / vystupovaní tak ako je uvedené v bode 1.6.1.2. „... pri bočných a zadných vstupných dverách s ochrannou prahovou lištou s výrezom na nástupný stupienok“.

Otázka č.4 :
V bode 1.6.1.2. je uvedené:
Doplnenie podlahovej preglejky v skriňovom priestore sa požaduje nasledovne – úprava podlahy vodovzdornou protišmykovou preglejkou hrúbky min. 12 mm; pri bočných a zadných vstupných dverách s ochrannou prahovou lištou s výrezom na nástupný stupienok. Pri vozidlách do 3,5 t celkovej hmotnosti sa zvažuje každá alternatíva pre úsporu hmotnosti. Štandardom pri preglejkových podlahách v skriňovom priestore takýchto vozidiel býva hrúbka 9 mm, ktorá postačuje aj pri manipulácii nákladu paletovým vozíkom. V prípade predmetných vozidiel predpokladáme nižšiu záťaž podlahy nákladného priestoru ako predstavuje pravidelné nakladanie / vykladanie tovaru niekoľkokrát denne.
Bude z uvedeného dôvodu obstarávateľ súhlasiť s hrúbkou preglejky použitej na podlahu 9 mm so zachovaním všetkých ostatných požiadaviek?

Odpoveď verejného obstarávateľa: 
Verejný obstarávateľ pripúšťa inštaláciu podlahovej preglejky s celkovou výškou minimálne 9 mm so zachovaním všetkých ostatných požiadaviek za účelom úspory celkovej hmotnosti vozidla. Verejný obstarávateľ zároveň upravuje minimálne technické požiadavky uvedené v bode 1.6.1.2.

Otázka č.5 :
V bode 1.6.1.6. je uvedené: Verejný obstarávateľ požaduje inštaláciu zariadenia včasného varovania účastníkov cestnej premávky. Ďalej v tejto súvislosti v bode 1.6.1.6.6. je uvedené: Napájanie vysielačky z batérie stávajúceho vozíka (akumulátor 12V -24V). Jedná sa v tomto bode o zrejmú chybu v písaní, kde napájanie vysielačky – teda zariadenia včasného varovania... má byť správne z akumulátora vozidla?

Odpoveď verejného obstarávateľa: 
Verejný obstarávateľ potvrdzuje, že sa jedná o chybu pri písaní. Správne znenie bodu 1.6.1.6.6. Napájanie vysielačky z akumulátora vozidla. Verejný obstarávateľ zároveň upravuje minimálne technické požiadavky uvedené v bode 1.6.1.6.6

Otázka č.6 :
V bode 1.7.1.1. je uvedené: Dopravná značka – sklopná Z4 pravá/ľavá – 10 ks
1.7.1.1.1. Pri zabezpečení vozidla, uzávierky, prekážky a pod.
1.7.1.1.2. Celkové rozmery (Š x V x H): min. 280 mm x 1 310 mm x 60 mm
1.7.1.1.3. Červená a biela reflexná fólia nalepená na oboch stranách
1.7.1.1.4. Veľkosť reflexnej fólie – min. 1 000 mm x 250 mm
1.7.1.1.5. Farba nosiča – žltá/biela
1.7.1.1.6. S držiakom na stenu nákladného priestoru do vozidla
Štandardne zaužívané označenie „Z4“ je pre dopravné značky s činnou plochou - reflexnou fóliou - ako požadujete (1 000 x 250 mm). Značky Z4 sa väčšinou osádzajú do ťažkého držiaka, ktorý je dodávaný samostatne. Tieto dopravné značky nie sú sklopné ale tvoria zostavu samotnej značky a podstavca (niekedy je podstavec označovaný ako K1). Teda požiadavka na dopravnú značku Z4 sa nezhoduje s priloženou ilustračnou fotografiou. Podľa ilustračnej fotografie v Prílohe č. 2 k časti B.1 k bodu 1.7.1.1. požadujete sklopnú dopravnú značku označovanú aj ako „sklopná doska KSN“ alebo aj „Klemmfix Klapp“, ktorá má celkový rozmer (ŠxVxD) cca 310 x 970 x 670 mm (rozmer podstavca cca Š x D 310 x 670 mm) a rozmer reflexnej fólie (ŠxV) cca 185 x 750 mm.
Bude obstarávateľ súhlasiť s dodaním dopravných značiek, ktoré sú označované ako „sklopná doska KSN“ alebo aj „Klemmfix Klapp“, ktoré sa najviac podobajú priloženej ilustračnej fotografii a majú parametre popísané vyššie?

Odpoveď verejného obstarávateľa: 
Verejný obstarávateľ pripúšťa dodanie dopravných značiek, ktoré sú označované ako „sklopná doska KSN“ alebo aj „Klemmfix Klapp“, ktoré sa najviac podobajú priloženej ilustračnej fotografii. Verejný obstarávateľ zároveň upravuje minimálne technické požiadavky uvedené v bode 1.7.1.1.

Otázka č.7 :
V bode 1.7.1.8. je uvedené: AKU Ručný fukár
1.7.1.8.7. Vibrácie rukoväte ľavá/pravá rukoväť - 1,2 m/s2
1.7.1.8.8. Maximálna rýchlosť vzduchu - 70 m/s
Pri prvom bode nie je možné merať vibrácie na ľavej a pravej rukoväti. Fukáre majú zvyčajne iba jednu centrálnu rukovať. Výrobcovia udávajú tzv. Triax. hodnotu vibrácií (ah), teda meranie vibrácií vo všetkých troch osiach naraz, ktorá pri nami navrhovanom zariadení má hodnotu 2,5 m/s2.
Pri druhom bode požadovanú rýchlosť vzduchu spĺňajú iba špecializované akumulátorové fukáre, ktoré majú väčšinou chrbtové batérie, tzn. obsluha musí mať batériu na chrbte ako ruksak. Hodnota 70 m/s predstavuje rýchlosť prekračujúcu 250 km/h, čo pri štandardnom použití môže byť až nebezpečné. Nami navrhované zariadenie bude dosahovať hodnotu nad 50 m/s (nad 180 km/h), čo je dostačujúce pre akékoľvek záhradnícke práce, odfukovanie lístia, malých kamienkov, prachu z vozovky, vody z vozovky a pod.
Bude obstarávateľ súhlasiť v prvom bode s Triaxiálnou hodnou vibrácii (ah) max. 2,5 m/s2 a tiež bude súhlasiť v druhom bode s max. rýchlosťou vzduchu min. 50 m/s? Ostatné parametre by zostali bez zmeny

Odpoveď verejného obstarávateľa: 
Verejný obstarávateľ trvá na technických parametroch tak, ako je zadané v opise predmetu zákazky.
Otázka č.8 :
V bode 1.7.1.16.9. je uvedené: Hodnota vibrácií v troch osiach pre uhlové brúsenie (ah, AG) - 4.7 m/s². Tieto hodnoty pre uhlové brúsky s priemerom 125 mm dosahujú iba vysoko špecializované zariadenia, ktoré sú určené na každodenné použitie a niekoľko hodín počas pracovnej zmeny. Nepredpokladáme takéto využitie tejto uhlovej brúsky u Vás. Preto aby sme mohli zachovať jednotný koncept akumulátorového náradia od renomovaného výrobcu, navrhujeme zmenu tejto hodnoty.
Bude obstarávateľ súhlasiť s hodnotou vibrácií v troch osiach (ah) max. 6,5 m/s²? Ostatné parametre by zostali bez zmeny

Odpoveď verejného obstarávateľa: 
Verejný obstarávateľ trvá na technických parametroch tak, ako je zadané v opise predmetu zákazky.



Otázka č.9 :
Zároveň si dovoľujeme požiadať obstarávateľa o predĺženie termínu na predkladanie ponúk o min. 14 dní z dôvodu dovolenkového obdobia. Momentálne nie je možné konzultovať špecifické požiadavky obstarávateľa u viacerých zahraničných dodávateľov, kde momentálne prebieha dovolenkové obdobie a nevieme získať posledné technické detaily pre prípravu ponuky

Odpoveď verejného obstarávateľa: 
Verejný obstarávateľ predlžuje lehotu na predkladanie ponúk o 14 dní. t.j. nová lehota na predkladanie ponúk je stanovená na 25.08.2026.
Otázka č.10 :
Týmto Vás chceme požiadať o predĺženie lehoty na predloženie ponuky z dôvodu čerpania dovoleniek na našej strane, ako aj u našich subdodávateľov. Uvedená skutočnosť nám momentálne neumožňuje zabezpečiť všetky potrebné podklady a spracovať ponuku v požadovanom rozsahu a kvalite v stanovenom termíne.
Ďakujeme za schválenie našej žiadosti a za Vaše porozumenie.

Odpoveď verejného obstarávateľa: 
Verejný obstarávateľ predlžuje lehotu na predkladanie ponúk o 14 dní. t.j. nová lehota na predkladanie ponúk je stanovená na 25.08.2026.

Na základe vyššie vysvetleného a pre vylúčenie akýchkoľvek pochybností Verejný obstarávateľ informuje, že predlžuje lehotu na predkladanie ponúk – nová lehota na predloženie ponuky je stanovená na 25.08.2026 do 15:30 hod.


S pozdravom		
			
																			...............................................................
								Mgr. Zuzana Malček
							  vedúca odboru verejného obstarávania

